नाथाय राजखान्थिनि बे फरमुलाखौ बर’ हारिनि राजखान्थि गेलेग्रा हानजाफोरनि दैदेनगिरिफोरखौ मानिना सोलिनाय नुनो मोनाखैसै। बर’ राजखान्थि हानजाफोरनि दैदेनगिरिफोरनि राजखान्थिआरी आखल-आखुखौ बेखेवना बिजिर बिजिर नायोब्ला जों नुनो मोनोदि बिथांमोना गोनां जायोब्ला गुबुन हानजाजों राजखान्थिआरी गोरोबथा खालामना राजखान्थि गेलेगोन नाथाय गावबा गावनि गेजेराव गोरोबलायना राजखान्थिनि गोहोबोलो लानायाव जेब्लाबो थियारी नङा। बेनि फोरमानानो जाबाय थांनाय बिटिआरनि बिसायख’थिआव बिपिएफ आरो इउपिपिएल बे मोननै राजखान्थि हानजाया ज’जानानै बिटिआर जारखुंथाइखौ बेनो लुबैयिया। जाउनाव गुबुन राजखान्थि हानजाफोरा बर’ राजखान्थि हानजाफोरखौ सेरखाय-बेरखाय खालामना बर’नि राजखान्थिनि बाहागोखौ लानो थाखाय जायगा हगारना होनाय जायाखै नामा? जायनि थाखाय बर’ हारिनि थामोनथाया आरो राजखान्थिआरी गोहोबोलो थानाय थायिआ गिथाव-बाथाव जाबोदों। जाउनाव आलादा बर’लेण्ड मोननो लुबैनाय सिमाङा सिमां जानानै थासिगोन आरो बड’फा उपेन्द्र नाथ ब्रह्मनि बड’लेण्ड सोमावसारनायाव मुंख्लं जानाय सुबुंफोरनि जिउ बाउनायाबो ओंथि गैयि जालांबाय।